שירלי ברקוביץ'

ביוגרפיה

בשנת 2004, ביימה במסגרת הלימודים את סרט הגמר שלה "מאה אחוז" (52 דק') המספר את סיפורה של מרינה, שחיינית נכה שחולמת להשתתף באליפות העולם לנכים בארגנטינה הסרט שודר במסגרת "סנונית" הרשות השנייה לטלוויזיה ולרדיו, בתמיכת קרן יהושע רבינוביץ לאמנויות תל אביב וקרן גשר לקולנוע רב תרבותי. השתתף בפסטיבל דוקאביב 2005 בקטגוריית סטודנטים.
בשנת 2009, ביימה וצילמה את הסרט התיעודי "בדרך למעלה" (52 דק') סיפור מרגש על ליהן- ילדת רחוב שעד גיל 4 הייתה יתומה בבית יתומים ברומניה, אז אומצה על ידי זוג ישראלי. בגיל 13 ברחה מהבית. במשך 4 שנים מלווה אותה הבמאית באינטימיות ומביאה סיפור על ילדת רחוב שכנגד כל הסיכויים רחוב מחפשת את הדרך למעלה. דרך סיפורה של ליהן נחשף עולמם האכזרי של ילדי הרחוב בת"א. הסרט זכה במקום ראשון לסרט הדוקומנטרי הטוב ביותר בפסטיבל הבינלאומי בבלגרד, במקום הראשון בקטגוריית הסרט התיעודי הטוב ביותר בפסטיבל הבינלאומי ברומניה ובציון לשבח בפסטיבל הבינלאומי לקולנוע גאה, הסרט שודר ביס דוקו, השתתף בתחרות הישראלית בדוק אביב 2009 וכמו כן השתתף בפסטיבלים ברחבי העולם.
בשנת 2011, ביימה סרטים קצרים וכתבות טלוויזיה בנושאים חברתיים אקטואליים, בין היתר הייתה מעורבת בפרויקטים ״התעוררות״ ו"התפוררות" של היוצרים טלי שמש ואסף סודרי.
בשנת 2012, ביימה את הסרט התיעודי "שקרים בארון" (83 דק׳), (מפיק שותף נועם פנחס). הסרט מספר את סיפורו של אור, שבדרכי עורמה מצליח למשוך מהוריו סכומי כסף גדולים כדי להגשים את חלומו הגדול להפוך לאישה. אור טס לתאילנד ועובר סדרת ניתוחים להתאמה מגדרית. הוריו אינם יודעים דבר על הנסיעה.
הסרט הוא מסע דוקומנטרי מטלטל המלווה את אור מהרגע בו מתעצמת במוחו המחשבה להפוך לאישה, ועד הרגע שבו היא חוזרת ארצה בדמותה החדשה ונאלצת להתמודד עם המציאות הקשה שלאחר הגשמת חלומה הגדול. הסרט שודר ביס דוקו כסדרה בת שני פרקים והשתתף בעשרות פסטיבלים מסביב לעולם. השתתף בתחרות הרשמית בפסטיבל הקולנוע ירושלים, השתתף בתחרות הרשמית בפסטיבל אידפא באמסטרדם וזכה להיות בין חביבי הקהל. הסרט נבחר להיות סרט הפתיחה בפסטיבל דוקס ברצלונה ונמכר לכ-14 מדינות בניהם ל-BBC.
בשנת 2014, צילמה וביימה כתבות ליומן מגזין החדשות של הערוץ הראשון מספר כתבות בניהן כתבה מיוחדת במהלך מבצע צוק איתן על הקיבוץ כרם שלום הנמצא כשלושים מטרים מהגבול. בימי הלחימה נשארו בקיבוץ כחמישה עשר ממאה וחמישה עשר תושבי הקיבוץ, ברקוביץ׳ הצטרפה אל הנשארים לחמישה ימים ולילות ותיעדה במסמך ייחודי את המציאות בכרם שלום אל מול צוק איתן.
צילמה וביימה כתבות לתוכניות תחקיר וראיונות שונים, בניהן לתוכנית עושות חשבון של ערוץ 10 ולסרטו של רינו צרור ״ברוב קולות״ בערוץ 8.
בשנת 2016, הצטרפה ככתבת מגזין לחטיבת החדשות ב׳כאן׳ תאגיד השידור הציבורי וכתבותיה עוסקות בנושאים חברתיים מגוונים.
בשנת 2017, צילמה, ביימה והייתה מפיקה שותפה של סרט הדוקו ׳חדר ריק- מדינת ישראל נגד אירית ואשר׳. הסרט מלווה את אירית (52) ואשר (55) שכשהודיעו להם שבנם עמרי בן ה-25, קצין בחיל הים נהרג בתאונה בצבא, אירית באינסטינקט של אמא, ביקשה לשאוב את זרעו. אירית ואשר נחושים להפרות את זרעו של עמרי בתרומת ביצית ובאמצעות אם פונדקאית להרות ילד מזרע בנם. את הנכד הם מבקשים לגדל בבית כזוג הורים, כילדם לכל דבר. אירית ואשר מבקשים להוות תקדים בארץ ובעולם, ומדינת ישראל מתנגדת לכך. הסרט הוא מסע רגיש ואינטימי של 4 שנים רצופות תקווה ורגעים של צחוק והומור שחור, לצד העצב העמוק של משפחה שכולה שמנסה לבחור בחיים. כאשר השאלה המרחפת היא האם מדינת ישראל תאפשר לאירית ואשר לממש את הבחירה שלהם?
ברקוביץ׳ שימשה כחברת הנהלת פורום היוצרים הדוקומנטריים (משנת 2011) ויצרה יחד עם אפרת שלום דנון את הפרויקט ׳׳הדוקו הראשון שלי״.
בימים אלו מרצה לקולנוע דוקומנטרי במכללת בית ברל, מביימת, מצלמת ומפיקה סרטי דוקו חדשים.

פילמוגרפיה

״בדרך למעלה״ (2009)
״התעוררות״ (2011)
״שקרים בארון״ (2012)
״כרם שלום אל מול צוק איתן״ (2014)
״ברוב קולות- דוקו בחירות עם רינו צרור״ (2015)
״דור תש״ח- פרק 2" (2017)
״במקום הכי נמוך בישראל, פועלת היחידה למזעור נזקים עבור מכורים לסמים" (2017)
"נגד כל המגבלות: צעירים אוטיסטים מוצאים אהבה" (2017)
״חדר ריק״ (2017)